投宣武鄭尚書二十韻
作者：羅隱
朝代：唐

paragraphs: 漢代簪纓盛，梁園雉堞雄。
物情須重德，時論在明公。
族大踰開魏，高神本降嵩。
世家惟蹇諤，官業即清通。
翰苑論思外，綸闈嘯傲中。
健豪驚綵鳳，高步出冥鴻。
履歷雖吾道，行藏必聖聰。
絳霄無繫滯，浙水忽西東。
庾監高樓月，袁郎滿扇風。
四年將故事，兩地有全功。
去去才須展，行行道益隆。
避權辭憲署，仗節出南宮。
雁影相承接，龍圖共始終。
自然須作礪，不必恨臨戎。
幕下蓮花盛，竿頭㺗佩紅。
騎兒逢郭伋，戰士得文翁。
人地應無比，簞瓢奈屢空。
因思一枝桂，已作斷根蓬。
往事應歸捷，勞歌且責躬。
殷勤信陵館，今日自途窮。